CELEX: 32021D0176
Language: bg
Date: 2021-02-05 00:00:00
Title: Решение (ЕС) 2021/176 на Съвета от 5 февруари 2021 година за приемането на измененията на Споразумението за сътрудничество в борбата срещу замърсяването на Северно море с нефт и с други опасни вещества („Споразумението от Бон“) по отношение на разширяването на обхвата на посоченото споразумение и присъединяването на Кралство Испания към същото споразумение

16.2.2021   
               
               
                  BG
               
               
                  Официален вестник на Европейския съюз
               
               
                  L 54/1
               
            
         РЕШЕНИЕ (ЕС) 2021/176 НА СЪВЕТА
         от 5 февруари 2021 година
         за приемането на измененията на Споразумението за сътрудничество в борбата срещу замърсяването на Северно море с нефт и с други опасни вещества („Споразумението от Бон“) по отношение на разширяването на обхвата на посоченото споразумение и присъединяването на Кралство Испания към същото споразумение
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз, и по-специално член 192, параграф 1 и член 196, параграф 2 във връзка с член 218, параграф 6, буква а), подточка v) от него,
         като взе предвид предложението на Европейската комисия,
         като взе предвид одобрението на Европейския парламент (1),
         като има предвид, че:
         
                     (1)
                  
                  
                     Споразумението за сътрудничество в борбата срещу замърсяването на Северно море с нефт и с други опасни вещества (наричано по-нататък „Споразумението от Бон“) (2) беше сключено от Европейската икономическа общност с Решение 84/358/ЕИО на Съвета (3) и влезе в сила на 1 септември 1989 г. Споразумението от Бон беше изменено през 1989 г. Тези изменения бяха одобрени с Решение 93/540/ЕИО на Съвета (4) и влязоха в сила на 1 април 1994 г.
                  
               
                     (2)
                  
                  
                     С решение на Съвета от 7 октомври 2019 г. Съветът упълномощи Комисията да води преговори, от името на Съюза, във връзка с измененията на материалния и географския обхват на Споразумението от Бон.
                  
               
                     (3)
                  
                  
                     В съответствие с член 16, параграф 1 от Споразумението от Бон, договарящите се страни разгледаха предложение за изменение, за да се разшири обхватът на Споразумението от Бон с цел да се подобри сътрудничеството в областта на наблюдението относно изпълнението на изискванията на Анекс VI към Международната конвенция за предотвратяване на замърсяването от кораби, подписана в Лондон на 2 ноември 1973 г. и допълнена с протокол от 17 февруари 1978 г. (наричана по-нататък „Конвенцията MARPOL“). Освен това договарящите се страни също обмислиха изменения в Споразумението от Бон и неговото приложение поради присъединяването на Испания към посоченото споразумение в съответствие с член 20 от него.
                  
               
                     (4)
                  
                  
                     В съответствие с решение на Съвета от 7 октомври 2019 г. Комисията договори тези изменения на Споразумението от Бон, които бяха приети с единодушие с две решения на тридесет и първото заседание на договарящите се страни по Споразумението от Бон, състояло се в Бон от 9 до 11 октомври 2019 г.
                  
               
                     (5)
                  
                  
                     Тези изменения на Споразумението от Бон следва да бъдат одобрени от името на Европейския съюз,
                  
               ПРИЕ НАСТОЯЩОТО РЕШЕНИЕ:
         
            Член 1
            Одобряват се, от името на Съюза, измененията на Споразумението за сътрудничество в борбата срещу замърсяването на Северно море с нефт и с други опасни вещества (наричанo по-нататък „Споразумението от Бон“) по отношение на разширяването на обхвата на Споразумението от Бон и присъединяването на Кралство Испания към него, които договарящите се страни приеха на своето тридесет и първо заседание, състояло се в Бон от 9 до 11 октомври 2019 г. (5)
            
         
         
            Член 2
            Председателят на Съвета определя лицето(ата), упълномощено(и) да направи(ят) уведомление от името на Съюза, както е предвидено в член 16 от Споразумението от Бон. (6)
            
         
         
            Член 3
            Настоящото решение влиза в сила в деня на приемането му.
         
         
            Съставено в Брюксел на 5 февруари 2021 година.
            
               
                  За Съвета
               
               
                  Председател
               
               A. P. ZACARIAS
            
         
         
            (1)  Одобрение на 19 януари 2021 г.
         
            (2)  ОВ L 188, 16.7.1984 г., стр. 9.
         
            (3)  Решение 84/358/ЕИО на Съвета от 28 юни 1984 г. за сключване на Споразумение за сътрудничество в борбата срещу замърсяването на Северно море с нефт и с други опасни вещества (ОВ L 188, 16.7.1984 г., стр. 7).
         
            (4)  Решение 93/540/ЕИО на Съвета от 18 октомври 1993 г. за одобряване на някои изменения в Споразумението за сътрудничество в борбата срещу замърсяването на Северно море с нефт и с други опасни вещества (Споразумение от Бон) (ОВ L 263, 22.10.1993 г., стр. 51).
         
            (5)  Текстът на решенията за измененията на Споразумението от Бон са публикувани на стр. 3 и стр. 6 от настоящия брой на Официален вестник.
         
            (6)  Датата на влизане в сила на измененията на Споразумението от Бон ще бъде публикувана в Официален вестник на Европейския съюз от Генералния секретариат на Съвета.